สังคมข่าวหุ้นเกียรติก้อง ว่องไวยากร
*แนวรับ 1,580 จุดเอาอยู่
8 ก.พ. 2560

*แนวรับ 1,580 จุดเอาอยู่
*ตลาดหุ้นไทยและภูมิภาควานนี้ยังมีแรงเทขายออกมา จากความกังวลในนโยบายของทรัมป์  แม้แต่ วิรไท  ผู้ว่าการ ธนาคารแห่งประเทศไทย ยังยอมรับว่าตลาดทุนผันผวนมาจากนโยบายด้านเศรษฐกิจของประธานาธิบดีโดนัลด์  ทรัมป์ แต่นักลงทุนต่างชาติกลับมั่นใจตลาดหุ้นไทยเข้ามาซื้อสุทธิต่อเนื่องวานนี้ ส่งสัญญาณดัชนีหุ้นมีโอกาสไปทดสอบ 1,600 จุดอีกรอบแน่นอน
*วันนี้ก็มีนักวิชาการคาดว่าแบงก์ชาติจะยังคงดอกเบี้ยนโยบายไว้เท่าเดิม ที่ 1.50%  เพราะถ้าขึ้นตอนนี้มีหวังเศรษฐกิจไทยช็อก ดังนั้นโอกาสที่จะปรับขึ้นดอกเบี้ยน่าจะเป็นครึ่งปีหลัง หรือปลายปีนี้ ซึ่งคงต้องดูว่านี้เจเน็ต เยลเลน ประธานธนาคารกลางสหรัฐ หรือเฟดจะปรับขึ้นดอกเบี้ยกี่ครั้ง แต่หลังๆ ทรัมป์ก็เข้ามามีบทบาทไม่น้อยในนโยบายเศรษฐกิจ แต่ที่แน่ๆคือตอนนี้ดอกเบี้ยเป็นขาขึ้นแล้ว
*กลุ่มสื่อสาร ADVANC INTUCH ยังแรงวานนี้ หลังจาก INTUCH  โชว์ ผลดำเนินงานกำไรปี 59 กำไรกว่า 1.64 หมื่นล้านบาท กำไรต่อหุ้น 5.11 บาท  เพิ่มขึ้นจากปีก่อนที่กำไร 1.61 หมื่นล้านบาท กำไรต่อหุ้น 5.01 บาท จ่ายปันผล 1.61 บาทต่อ หุ้น XD 7 เม.ย.  วันที่จ่ายปันผล 28 เม.ย. 2560 ส่วนทรูของเจ้าสัวน้อย ศุภชัย เจียรนนท์ กรรมการผู้จัดการใหญ่ และประธานคณะผู้บริหาร ยังคงเหนื่อยอีกนาน ส่วนปันผลรอไปก่อน
*กลุ่มพลังงานยังเอาแน่เอานอนอะไรไม่ได้ ผันผวนตามราคาน้ำมัน หลังโดนัลด์ ทรัมป์ ประธานาธิบดีสหรัฐสนับสนุนให้ผลิตน้ำมันในประเทศ บรรดาแท่นขุดก็โผล่ขึ้นมามากมาย ทำให้ราคาน้ำมันโลกไปได้ไม่ไกล  ถ้าจะเล่นก็แนะให้เล่นเป็นรอบๆ แต่ที่เซียนแนะนำ คือปิโตรเคมี จะดีกว่า PTTGC  IVL IRPC  ราคามีโอกาสปรับเพิ่มขึ้นมากกว่า
*กลุ่มแบงก์ ได้แรงส่งจาก MSCI ที่จะประกาศปรับเพิ่มน้ำหนักในวันที่ 10 ก.พ.นี้ แบงก์ใหญ่หลายตัวราคายังถูก ทั้ง BBL ของเสี่ยโทนี่ และ TMB ของเฮียบุญทักษ์ หวังเจริญ มีโอกาสจะไปต่อ รอจังหวะตลาดฯขาขึ้นเท่านั้น  ด้าน KBANK นำโดยกอบสิทธิ์ ศิลปชัย ผู้บริหารงานวิจัยเศรษฐกิจและตลาดทุน ธนาคารกสิกรไทย  ประกาศชัดเจนว่าจะไม่ออกตั๋ว B/E เพิ่มอีกแล้วในปีนี้ หลังปัญหาผิดนัดชำระหนี้ยังมีอยู่ รอตลาดดีแล้วค่อยว่ากันใหม่
*พลังงานทางเลือกยังป่วน จากปัญหาที่ดิน สปก. ช่วงนี้ควรหลีกเลี่ยง ส่วน IFEC ล่าสุดหมอวิชัย ถาวรวัฒนยงค์ ประธาน บมจ. อินเตอร์ ฟาร์อีสท์ เอ็นเนอร์ยี่ คอร์ปอเรชั่น ออกมาแสดงความมั่นใจว่าในการประชุมผู้ถือหุ้นวันที่ 14 ก.พ.นี้ จะได้บอร์ดชุดใหม่ ส่วน ตั๋ว B/E ที่ต้องชำระ 1.8 พันล้านบาทเดือนนี้  อาจต้องผิดนัดบางส่วน  พร้อมพบเจ้าหนี้หุ้นกู้เรียกศรัทธาคืน แย้มมีพันธมิตรสนใจเข้ามาร่วมทุนอีกเพียบ งานนี้ผู้ถือหุ้นคงต้องรอดูกันว่าของจริงหรือเปล่า
*นอนแบงก์  แรงดี  MTLS ของเฮียชูชาติ และ SAWAD ของธิดา แก้วบุตตา แข่งขันกันแบบสูสี มาตลอด ถ้าจะดูอัตราการเติบโตยกให้เมืองไทยลิสซิ่งเหนือกว่าเล็กน้อย แต่ถ้าเป็นเรื่องของราคาศรีสวัสดิ์ยังถูกกว่า ใครจะชอบแบบไหนลองเลือกดู เพราะหุ้นสองตัวนี้โตแบบสุดๆ ทั้งคู่*****CHO ภายใต้การนำของ สุรเดช ทวีแสงสกุลไทย กรรมการผู้จัดการใหญ่และประธานเจ้าหน้าที่บริหาร บริษัท ช ทวี  มีความหวังมากขึ้นทุกที หลังจากกรมศุลกากรโชว์ภาพถ่ายรถเมล์เอ็นจีวี ที่ท่าเรือประเทศมาเลเซีย หลักฐานมัดแน่นว่ารถดังกล่าวไม่ได้ประกอบที่มาเลย์ ดังนั้นโอกาสที่จะเปิดประมูลใหม่ก็มีสูงจริงไหม ซึ่งต้องมาลุ้นกันวันที่ 9 กพ.นี้ ว่า ขสมก.จะใจถึงพึ่งได้บอกเลิกสัญญา “เบสท์ริน” หรือไม่******